РЕШЕНИЕ НА КОМИСИЯТА
от 12 декември 2008 година
за разрешаване пускането на пазара на масло от Mortierella alpinа с богато съдържание на арахидонова киселина като нова хранителна съставка по силата на Регламент (ЕО) № 258/97 на Европейския парламент и на Съвета
(нотифицирано под номер C(2008) 8080)
(само текстът на английски език е автентичен)
(2008/968/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 18 юни 1999 г. дружеството Abbott Laboratories (днешното Suntory Limited, Япония) отправи искане към компетентните нидерландски органи за пускането на пазара на масло от Mortierella alpina с богато съдържание на арахидонова киселина като нова хранителна съставка.
(2)
На 19 октомври 2005 г. компетентният нидерландски орган за оценка на храните издаде доклад за първоначална оценка. В посочения доклад органът стига до заключението, че маслото от Mortierella alpina с богато съдържание на арахидонова киселина може да бъде употребявано безопасно в храните за кърмачета и храните за недоносени бебета.
(3)
На 17 ноември 2005 г. Комисията препрати доклада за първоначална оценка на всички държави-членки.
(4)
В 60-дневния срок, предвиден в член 6, параграф 4 от Регламент (ЕО) № 258/97, бяха повдигнати обосновани възражения срещу пускането на пазара на продукта в съответствие със същата разпоредба.
(5)
Поради това на 26 юни 2007 г. бе проведена консултация с Европейския орган за безопасност на храните (ЕОБХ).
(6)
На 10 юли 2008 г. ЕОБХ прие Становище на Експертната група по диетични храни, хранене и алергии по искане на Комисията относно безопасността на „фунгозното масло от Mortierella alpinа“.
(7)
В посоченото становище ЕОБХ стига до заключението, че фунгозното масло от Mortierella alpina е източник на арахидонова киселина, който е безопасен за употреба в храни за кърмачета и преходни храни.
(8)
В приложения I и II към Директива 2006/141/ЕО на Комисията от 22 декември 2006 г. относно храните за кърмачета и преходните храни и за изменение на Директива 1999/21/ЕО (2) се определят правилата за добавяне на полиненаситени мастни киселини с дълга верига (20 и 22 въглеродни атома), и по-специално арахидонова киселина, в детските храни и преходните храни.
(9)
Въз основа на научната оценка е установено, че фунгозното масло от Mortierella alpina отговаря на критериите, установени в член 3, параграф 1 от Регламент (ЕО) № 258/97.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Посоченото в приложението фунгозно масло от Mortierella alpina може да бъде пуснато на пазара в Общността като нова хранителна съставка за употреба в храни за кърмачета и преходни храни съгласно определенията в член 2 от Директива 2006/141/ЕО, както и в храни за недоносени бебета.
Добавянето на фунгозно масло от Mortierella alpina в храните за кърмачета и преходните храни се ограничава до съдържащата се в него арахидонова киселина съгласно правилата, определени в приложение I, точка 5.7 и приложение II, точка 4.7 от Директива 2006/141/ЕО. Употребата му в храни за недоносени бебета е в съответствие с разпоредбите на Директива 89/398/ЕИО на Съвета от 3 май 1989 г. за сближаване на законодателствата на държавите-членки относно храните, предназначени за специфична хранителна употреба (3).
Член 2
Означението на новата хранителна съставка, разрешена с настоящото решение, върху етикета на храната, в чийто състав тя влиза, е „масло от Mortierella alpina“.
Член 3
Адресат на настоящото решение е Beverage & Food Company, Suntory Limited, 2-4-1 Shibakoen Minato-ku, Токио, Япония.
Съставено в Брюксел на 12 декември 2008 година.